D ô v o d o v á s p r á v a

1. **Všeobecná časť**

Návrh ústavného zákona dopĺňa Ústavu Slovenskej republiky č. 460/1992 Zb. v znení neskorších predpisov (ďalej len „Ústava Slovenskej republiky“), a to v nadväznosti na predloženú novelu zákona č. 369/1990 Z. z. o obecnom zriadení v znení neskorších predpisov (ďalej len „zákon o obecnom zriadení“) a novelu zákona č. 38/1993 Z. z. o organizácii Ústavného súdu Slovenskej republiky, o konaní pred ním a o postavení jeho sudcov v znení neskorších predpisov.

Ústava Slovenskej republiky v prvom oddiely siedmej hlavy, konkrétne v Čl. 124 až Čl.140 upravuje postavenie, právomoci a zloženie Ústavného súdu Slovenskej republiky. Vzhľadom k tomu, že v navrhovanej novele zákona č. 38/1993 Z. z. o organizácii Ústavného súdu Slovenskej republiky, o konaní pred ním a o postavení jeho sudcov v znení neskorších predpisov v nadväznosti na zákon o obecnom zriadení, sa počíta s novým druhom konania pred Ústavným súdom Slovenskej republiky, je potrebné doplniť aj Ústavu Slovenskej republiky a založiť tak právomoc Ústavného súdu Slovenskej republiky na konanie a rozhodovanie o sťažnostiach pre neústavnosť alebo nezákonnosť výsledku miestneho referenda.

Návrh ústavného zákona nemá finančný, ekonomický, environmentálny vplyv, vplyv na zamestnanosť ani na podnikateľské prostredie.

Návrh zákona je v súlade s Ústavou Slovenskej republiky, ústavnými zákonmi, zákonmi a inými všeobecne záväznými právnymi predpismi, ako aj s medzinárodnými zmluvami a inými dokumentmi, ktorými je Slovenská republika viazaná.

Vzhľadom na obsah doložky zlučiteľnosti nie je potrebná tabuľka zhody.

**B. Osobitná časť**

**K čl. I:**

**K bodu 1**

Navrhuje sa do Čl. 129 Ústavy Slovenskej republiky doplniť nový odsek 7, v ktorom sa zakotví nová právomoc Ústavného súdu Slovenskej republiky na konanie a rozhodovanie o sťažnostiach pre neústavnosť alebo nezákonnosť výsledku miestneho referenda.

**K bodu 2**

Ide olegislatívno – technickú úpravu.

**K čl. II:**

Navrhuje sa účinnosť ústavného zákona dňa 1. marca 2014.